
讬讘诪讜转 注讝 注"讘 - 驻讬专讜砖 砖讟讬讬谞讝诇抓

讚转谞讬 [砖砖谞讛] 专' 讝讻讗讬 拽诪讬讛 [诇驻谞讬] 专' 讬讜讞谞谉 讘专讬讬转讗 讝讜: 诪讛 砖谞讗诪专 讘讻讛谉 讙讚讜诇: "讻讬 讗诐 讘转讜诇讛 诪注诪讬讜 讬拽讞 讗砖讛" (讜讬拽专讗 讻讗, 讬讚) 诇讛讘讬讗 (诇专讘讜转) 讙讬讜专转 诪讻谞讛 (诪讘讜住住转, 砖诇讬诪讛), 讝讜 砖谞讜诇讚讛 讘拽讚讜砖转 讬砖专讗诇, 砖讛讬讗 诪诪砖驻讞讛 砖诇 讙专讬诐 讻砖专讬诐 鈥� 砖讛讬讗 讻砖专讛 诇讻讛讜谞讛. 讜讗诪专 诇讬讛 [诇讜] 专' 讬讜讞谞谉: 诇专讬讘讜讬 讝讛 讗谞讬 砖讜谞讛 "注诪讬讜", 讜注讜讚 诇砖讜谉 专讬讘讜讬 "诪注诪讬讜", 讻诇讜诪专, 讗驻讬诇讜 讻砖讛讬讗 诪诪拽爪转 注诪讬讜 讜诪注诐 讗讞专 鈥� 诇讛讘讬讗 讘转讜诇讛 讛讘讗讛 诪砖谞讬 注诪诪讬谉, 讻诇讜诪专, 诪爪讬专讜祝 讘谞讬 讝讜讙 讛砖讬讬讻讬诐 诇砖谞讬 注诪讬诐 砖讜谞讬诐, 讜讗转 讗诪专转 [讜讗转讛 讗讜诪专] 讙讬讜专转 诪讻谞讛 讜转讜 诇讗 [讜诇讗 注讜讚]?


砖讜讗诇讬诐: 诪讗讬 [诪讛 讛诐] "砖谞讬 注诪诪讬谉" 讗诇讛? 讗讬诇讬诪讗 [讗诐 转讗诪专] 注诪讜谞讬 砖谞砖讗 注诪讜谞讬转, 讜诪讗讬 [讜诪讛] 驻讬专讜砖 诪砖谞讬 注诪诪讬谉 砖讛诐 诪讘讞讬谞转 讛讚讬谉 谞讞砖讘讬诐 讻砖谞讬 注诪讬诐 砖讜谞讬诐, 砖讻谉 讝讻专讬诐 讗住讜专讬谉 讜谞拽讘讜转 诪讜转专讜转, 讗诐 讻谉 讛讬讬谞讜 [讝讛讜] 讙讬讜专转 诪讻谞讛 砖讚讜讘专 讘讛, 砖讛专讬 讛讬讗 讙讬讜专转 讻砖讬专讛 诇讻诇 讚讘专. 讗诇讗 讛诪讚讜讘专 讘注诪讜谞讬 砖谞砖讗 讘转 讬砖专讗诇 砖讛诐 砖谞讬 注诪讬诐.


讜讗讬讻讗 讚讗诪专讬 [讜讬砖 砖讗讜诪专讬诐] 讘讗讜驻谉 讗讞专: 讗诪专 诇讬讛 [诇讜]: 讗谞讬 砖讜谞讛 "注诪讬讜" "诪注诪讬讜" 诇讛讘讬讗 讘转讜诇讛 讛讘讗讛 诪砖谞讬 注诪诪讬谉 讬砖专讗诇讬转 讜讙专, 讜讗讜转讜 讙专 讛讜讗 诪注诐 砖讬砖 讘讜 砖谞讬 注诪诪讬谉, 讻诇讜诪专, 注诪讜谞讬 讜诪讜讗讘讬 (砖讛谞拽讘讜转 砖讘讛诐 诪讜转专讜转), 讜讗转 讗诪专转 [讜讗转讛 讗讜诪专] 讙讬讜专转 诪讻谞讛 讜转讜 诇讗 [讜诇讗 注讜讚]?


讜砖讜讗诇讬诐: 讜诇讛讱 诇讬砖谞讗 [讜诇诇砖讜谉 砖谞讬讛 讝讜] 砖讗诪专谞讜, 讘转 诪爪专讬 砖谞讬 砖谞砖讗 讬砖专讗诇讬转 讘讗讬住讜专, 讗讜转讛 讘转 砖讛讬讗 讻砖专讛 诇讻讛讜谞讛 诪谞讗 诇讬讛 [诪谞讬讬谉 诇讜]? 砖讛专讬 讘诪爪专讬诐 讗讬谉 讞讬诇讜拽 讘讬谉 讝讻专讬诐 诇谞拽讘讜转! 讜讻讬 转讬诪讗 [讜讗诐 转讗诪专] 讚讬诇讬祝 [砖诇讜诪讚] 诪注诪讜谞讬 砖谞砖讗 讘转 讬砖专讗诇 鈥� 讗讜诇诐 讗驻砖专 诇讛拽砖讜转: 诪讛 诇注诪讜谞讬 砖谞砖讗 讘讗讬住讜专 讘转 讬砖专讗诇 讜谞讜诇讚讛 诇讜 讘转, 砖讗祝 砖讛讬讗 注诪讜谞讬转, 讛专讬讛讬 诪讜转专转, 砖讻谉 谞拽讘讜转 注诪讜谞讬讜转 诪讜转专讜转 诇讙诪专讬 讜讗讬住讜专 拽诇 讛讜讗, 讜诇讻谉 讘转讜 诪讜转专转 诇讻讛讜谞讛, 诪讛 砖讗讬谉 讻谉 讘诪爪专讬 砖谞砖讗 讘转 讬砖专讗诇, 砖讗讬谉 讝专注讜 讻砖专 讗诇讗 诪讚讜专 砖诇讬砖讬.


讜讗讜诪专讬诐: 讗诐 讻谉, 诪爪专讬 砖谞讬 砖谞砖讗 诪爪专讬转 砖谞讬讛 讬讜讻讬讞, 砖讛讜讜诇讚 讻砖专 诇拽讛诇, 砖讚讜专 砖诇讬砖讬 讛讜讗, 讜诪讜转专!


讜讚讜讞讬诐: 诪讛 诇诪爪专讬 砖谞讬 砖谞砖讗 诪爪专讬转 砖谞讬讛 砖讻谉 讗讬谉 讘讬讗转讜 讘注讘讬专讛, 砖讛专讬 诪讜转专 诇讜 诇砖讗转讛, 诪讛 砖讗讬谉 讻谉 讘注诪讜谞讬 砖谞砖讗 讘转 讬砖专讗诇.


讜讬砖 诇讞讝讜专 诇专讗讬讛 讛专讗砖讜谞讛: 注诪讜谞讬 砖谞砖讗 讘转 讬砖专讗诇 讬讜讻讬讞 砖讘讬讗转讜 讘注讘讬专讛, 讜讗祝 注诇 驻讬 讻谉 讛讜讜诇讚 讻砖专. 讜讞讝专 讛讚讬谉 诪爪讚 讝讛 诇爪讚 讝讛 诇讗 专讗讬 讝讛 讻专讗讬 讝讛 讜诇讗 专讗讬 讝讛 讻专讗讬 讝讛, 讛爪讚 讛砖讜讜讛 砖讘讛诐 砖讛诐 诪讜转专讬诐.


讗诪专 专讘 讬讜住祝: 讛讬讬谞讜 讚砖诪注谞讗 诇讬讛 [讝讛讜 砖砖诪注转讬 讗讜转讜] 讗转 专讘 讬讛讜讚讛 砖讗诪专 讘讚专砖转讜 讗转 注谞讬谉 讛讬讬转讜专 "注诪讬讜" "诪注诪讬讜", 讜诇讗 讬讚注谞讗 [讬讚注转讬] 诪讗讬 拽讗诪专 [诪讛 讛讜讗 讗讜诪专], 讜注讻砖讬讜 讗谞讬 诪讘讬谉 砖专爪讛 诇讚专讜砖 诇讛讻砖讬专 讘转 砖诇 注诪讜谞讬 砖谞砖讗 讘转 讬砖专讗诇 讜讻专' 讬讜讞谞谉.


讻讬 讗转讗 [讻讗砖专 讘讗] 专讘 砖诪讜讗诇 讘专 讬讛讜讚讛 诪讗专抓 讬砖专讗诇 诇讘讘诇, 讗诪专: 讛讻讬 转谞讗 拽诪讬讛 [讻讱 砖谞讛 诇驻谞讬讜] 专' 讝讻讗讬: 讗砖讛 注诪讜谞讬转 讻砖专讛, 讘谞讛 诪注诪讜谞讬 驻住讜诇, 讜讘转讛 诪注诪讜谞讬 讻砖专讛. 讘诪讛 讚讘专讬诐 讗诪讜专讬诐 鈥� 讘注诪讜谞讬 讜注诪讜谞讬转 砖谞转讙讬讬专讜, 讗讘诇 讘转讛 诪注诪讜谞讬 讙讜讬 鈥� 驻住讜诇讛.


讗诪专 诇讬讛 [诇讜]: 驻讜拽 转谞讬 诇讘专讗 [爪讗 讜砖谞讛 讘讞讜抓], 讻诇讜诪专, 讘专讬讬转讗 讝讜 砖讛讘讗转 讗讬谞讛 诪谉 讛讘专讬讬转讜转 讛专讗讜讬讜转 诇讛讬讻谞住 诇讘讬转 讛诪讚专砖. 讻讬 诪讗讬 讚讗诪专转 [诪讛 砖讗诪专转] 讗砖讛 注诪讜谞讬转 讻砖专讛 鈥� 讚讘专 讝讛 讬讚讜注, 讜讗讬谉 爪专讬讱 诇讗诪专讜, 砖讛专讬 驻讬专砖讜: 注诪讜谞讬 讜诇讗 注诪讜谞讬转. 讜诪讛 砖讗诪专转 讻讬 讘谞讛 诪注诪讜谞讬 驻住讜诇 鈥� 讙诐 讗转 讝讛 讗讬谉 爪讜专讱 诇讜诪专, 讚讛讗 [砖讛专讬] 注诪讜谞讬 讛讜讗.


讗讜诇诐 讛诪砖讱 讚讘专讬讱 砖讗诪专转: 讜讘转讛 诪注诪讜谞讬 讻砖专讛, 诇诪讗讬 [诇诪讛 诇讗讬讝讛 注谞讬谉]? 讗讬诇讬诪讗 [讗诐 诇讜诪专] 诇注谞讬谉 诇讘讗 讘拽讛诇 鈥� 讗讬谉 爪专讬讱 诇讜诪专 讝讗转, 讛砖转讗 [注讻砖讬讜, 讛专讬] 讗诪讛 讻砖专讛 诇拽讛诇, 讛讬讗 讘转讛 诪讬讘注讬讗 [谞爪专讻讛] 诇讜诪专 砖讻砖专讛? 讗诇讗 讜讚讗讬 讛讻讜讜谞讛 诇讻讛讜谞讛.


讜讘讛诪砖讱: 讘诪讛 讚讘专讬诐 讗诪讜专讬诐 鈥� 讘注诪讜谞讬 讜注诪讜谞讬转 砖谞转讙讬讬专讜, 讗讘诇 讘转讛 诪注诪讜谞讬 驻住讜诇讛. 讜谞讘专专 诪讗讬 [诪讛 驻讬专讜砖] "讘转讛 诪注诪讜谞讬"? 讗讬诇讬诪讗 [讗诐 转讗诪专] 注诪讜谞讬 砖谞砖讗 注诪讜谞讬转 讜谞转讙讬讬专讜 砖谞讬讛诐 鈥� 讗诐 讻谉 讛讬讬谞讜 讙讬讜专转 诪讻谞讛, 讝讜 砖讚讜讘专 讘讛 拽讜讚诐 砖讻砖专讛! 讗诇讗 注诪讜谞讬 砖谞砖讗 讘转 讬砖专讗诇 讘注讘讬专讛, 讜诇砖讬讟讛 讝讜 讛讘转 驻住讜诇讛 诇讻讛讜谞讛, 讗讜诇诐 讛诇讗 诇讚注转 专' 讬讜讞谞谉 讻砖专讛 讛讬讗, 讜诇讻谉 讗诪专 诇讬讛 [诇讜] 驻讜拽 转谞讬 诇讘专讗 [爪讗 讜砖谞讛 讘讞讜抓], 砖讗讬谉 讘专讬讬转讗 讝讜 诪讜住诪讻转 诇诇诪讜讚 诪诪谞讛.


讗 砖谞讬谞讜 讘诪砖谞讛: 诪爪专讬 讜讗讚讜诪讬 讗讬谞谉 讗住讜专讬谉 讗诇讗 砖诇讜砖讛 讚讜专讜转 讘讬谉 讝讻专讬诐 讘讬谉 谞拽讘讜转, 讜专' 砖诪注讜谉 诪转讬专 讗转 讛谞拽讘讜转 诪拽诇 讜讞讜诪专. 讜讗诪专讜 诇讜 讞讻诪讬诐 砖诇拽诇 讜讞讜诪专 讝讛 讬砖 转砖讜讘讛. 讜砖讜讗诇讬诐: 诪讗讬 [诪讛] 讛讬讗 转砖讜讘讛 讝讜 砖专诪讝讜 诇讛?


讗诪专 专讘讛 讘专 讘专 讞谞讛 讗诪专 专' 讬讜讞谞谉: 诪砖讜诐 讚讗讬讻讗 诇诪讬诪专 [砖讬砖 诪拽讜诐 诇讜诪专] 注专讬讜转 讬讜讻讬讞讜 砖诇讗 讗住专 讘讛谉 讗诇讗 注讚 砖诇砖讛 讚讜专讜转, 砖讛专讬 拽讬专讘转 注专讜讛 诇讗 谞讗住专讛 诪谉 讛转讜专讛 讗诇讗 注讚 砖诇讜砖讛 讚讜专讜转, 讻讙讜谉 讘转讜 讜讘转 讘转讜, 讗讜 讗诪讜 讜讗诐 讗诪讜, 讜讗住专 讘讛诐 讗讞讚 讝讻专讬诐 讜讗讞讚 谞拽讘讜转!


讗转 讛专讗讬讛 讛讝讜 讚讜讞讬诐: 诪讛 诇注专讬讜转 鈥� 砖讻谉 讞诪讜专讜转 讛谉, 诪砖讜诐 砖讬砖 讘讛谉 注讜谞砖 讻专转! 讜诪砖讬讘讬诐: 诪诪讝专 讬讜讻讬讞 砖讗讬谉 讘讜 讻专转, 讜讚讬谞讜 砖讜讜讛 讘讬谉 讘讝讻专讬诐 讘讬谉 讘谞拽讘讜转.


讜讚讜讞讬诐: 诪讛 诇诪诪讝专 砖讬砖 讘讜 爪讚 讞诪讜专, 砖讻谉 讗讬谞讜 专讗讜讬 诇讘讗 讘拽讛诇 诇注讜诇诐 讘讻诇 讛讚讜专讜转. 讗诐 讻谉 鈥� 注专讬讜转 讬讜讻讬讞讜 砖讗讞专讬 砖诇讜砖讛 讚讜专讜转 讗讬谉 讘讛谉 讗讬住讜专, 讜诇讗讞专讬诐 砖讗讬谞诐 拽专讜讘讬讛谉 诪讜转专讬诐 诪讬讚. 讜讞讝专 讛讚讬谉 诪爪讚 讝讛 诇爪讚 讝讛,


诇讗 专讗讬 讝讛 讻专讗讬 讝讛 讜诇讗 专讗讬 讝讛 讻专讗讬 讝讛, 讗讬谉 讝讛 讚讜诪讛 诇讝讛 讜讗讬谉 讝讛 讚讜诪讛 诇讝讛, 讛爪讚 讛砖讜讛 砖讘讛谉 鈥� 砖讗住讜专讬谉 讗讞讚 讝讻专讬诐 讜讗讞讚 谞拽讘讜转, 讗祝 讗谞讬 讗讘讬讗 诪爪专讬 讜诪爪专讬转 砖讬讛讬讜 讗住讜专讬谉, 讗讞讚 讝讻专讬诐 讜讗讞讚 谞拽讘讜转.


讜讚讜讞讬诐: 诪讛 诇讛爪讚 讛砖讜讛 砖讘讛谉 砖讻谉 讬砖 讘讛谉 爪讚 讻专转, 讗诐 讘讘讬讗转 讛注专讜讛 讘注爪诪讛 讜讗诐 讘讬爪讬专转讜 砖诇 讛诪诪讝专, 砖讛专讬 讗讬谉 诪诪讝专 讗诇讗 诪讞讬讜讘 讻专转.


讜专讘谞谉 [讜讞讻诪讬诐] 诇讜诪讚讬诐 讝讗转 诪讞诇诇 砖讛讜讗 谞讜爪专 诪讘讬讗转 讞讬讬讘讬 注砖讛, 讻讙讜谉 讛讜讜诇讚 讛谞讜诇讚 诇讻讛谉 讙讚讜诇 诪讝讜 砖讗讬谞讛 讘转讜诇讛 砖讗住讜专讬诐 讘讬谉 讛讝讻专讬诐 讜讘讬谉 讛谞拽讘讜转. 讜讻讚注转 专' 讗诇讬注讝专 讘谉 讬注拽讘 砖讗诪专 砖讛讜讜诇讚 讞诇诇.


讜诪讗讬 [讜诪讛 驻讬专讜砖] "诇讗 讻讬" 砖讗诪专 专' 砖诪注讜谉 鈥� 讛讻讬 拽讗诪专 诇讛讜 [讻讱 讗诪专 诇讛诐]: 诇讚讬讚讬 诇讗 住讘讬专讗 诇讬 [诇讬 注爪诪讬, 诇砖讬讟转讬, 讗讬谞谞讬 住讜讘专] 讻专' 讗诇讬注讝专 讘谉 讬注拽讘, 讜讗讬谉 诇讻诐 转砖讜讘讛 诇讚讘专讬 注诇 驻讬 砖讬讟转讬. 讜诇讚讬讚讻讜 [讜诇讻诐] 讚住讘讬专讗 诇讻讜 [砖讗转诐 住讘讜专讬诐] 讻专' 讗诇讬注讝专 讘谉 讬注拽讘 鈥� 诪讻诇 诪拽讜诐 讛诇讻讛 讗谞讬 讗讜诪专, 砖讻讱 诪住讜专转 讘讬讚讬 砖谞拽讘讜转 砖诇 诪爪专讬 讜讗讚讜诪讬 诪讜转专讜转.


转谞讬讗 [砖谞讜讬讛 讘专讬讬转讗], 讗诪专 诇讛谉 专' 砖诪注讜谉: 讛诇讻讛 讗谞讬 讗讜诪专, 讜注讜讚: 诪拽专讗 诪住讬讬注谞讬, 砖讛专讬 谞讗诪专 讘驻住讜拽 "讘谞讬诐 讗砖专 讬讜讜诇讚讜 诇讛诐" (讚讘专讬诐 讻讙, 讟), 讜讚专砖讜: "讘谞讬诐" 讜诇讗 讘谞讜转.


讜诪驻专砖讬诐 讗转 讛注谞讬谉 注诇 驻讬 讘专讬讬转讗, 转谞讜 专讘谞谉 [砖谞讜 讞讻诪讬诐]: 讘诪爪专讬 讜讘讗讚讜诪讬 "讘谞讬诐" 讜诇讗 讘谞讜转 谞讗住专讜, 讗诇讜 讚讘专讬 专' 砖诪注讜谉. 讗诪专 专' 讬讛讜讚讛, 讛专讬 讛讜讗 讗讜诪专: "讘谞讬诐 讗砖专 讬讜诇讚讜 诇讛诐 讚讜专 砖诇讬砖讬 讬讘讗 诇讛诐 讘拽讛诇 讛'" (讚讘专讬诐 讻讙, 讟), 诪砖诪注 砖讛讻转讜讘 转诇讗谉 讘诇讬讚讛 ("讗砖专 讬讜诇讚讜") 讜讗讬谉 诪讞诇拽讬诐 讘讬谉 讝讻专 讜谞拽讬讘讛, 讗诇讗 讘诇讬讚转 讛讚讜专 讛砖诇讬砖讬.


讗诪专 专' 讬讜讞谞谉: 讗讬 诇讗讜 [讗诐 诇讗] 砖讗诪专 专' 讬讛讜讚讛 讻讬 讛讻转讜讘 转诇讗谉 讘诇讬讚讛 鈥� 诇讗 诪爪讗 讬讚讬讜 讜专讙诇讬讜 讘讘讬转 讛诪讚专砖. 讻诇讜诪专, 讛讬讛 诪讙讬注 诇讬讚讬 住转讬专讛 诪转讜讱 砖讬讟转讜 砖诇讜. 讜诪讚讜注, 讻讬讜谉 砖讗诪专 诪专 [讛讞讻诐] 砖诇讚注转 专' 讬讛讜讚讛 拽讛诇 讙专讬诐 讗讬拽专讬 [谞拽专讗] 讙诐 讛讜讗 拽讛诇 讛',

